รีบเข้าร่วมโครงการ “วินเซฟ” ของรัฐบาล รับสิทธิช่วยเหลือค่าน้ำมันกลุ่มเบนซิน ก่อนสิ้นสุดมาตรการกรกฏาคมนี้
นายจิรุตม์ วิศาลจิตร อธิบดีกรมการขนส่งทางบก เปิดเผยว่า หลังจากรัฐบาลดำเนินโครงการบรรเทาผลกระทบราคาน้ำมันกลุ่มเบนซิน สำหรับกลุ่มผู้ขับรถจักรยานยนต์สาธารณะ  หรือโครงการ “วินเซฟ” โดยการให้ส่วนลดค่าน้ำมันแก่ผู้ขับรถจักรยานยนต์สาธารณะที่มีใบอนุญาตขับรถจักรยานยนต์สาธารณะที่จดทะเบียนเป็นผู้ขับรถจักรยานยนต์สาธารณะกับกรมการขนส่งทางบก พร้อมทั้งยกเว้นภาษีเงินได้บุคคลธรรมดา สำหรับผู้ขับรถจักรยานยนต์สาธารณะที่ได้รับเงินจากโครงการ “วินเซฟ” จำนวนทั้งสิ้น 106,655 คน โดยจะได้รับส่วนลดค่าน้ำมันกลุ่มเบนซินเงินช่วยเหลือในรูปแบบรัฐร่วมจ่ายร้อยละ 50 ไม่เกิน 50 บาทต่อคนต่อวัน และไม่เกิน 250 บาทต่อคนต่อเดือน เช่น เติมน้ำมันกลุ่มเบนซิน 50 บาท รัฐจ่าย 25 บาท ผู้ใช้สิทธิจ่าย 25 บาท ขอเชิญผู้ขับรถจักรยานยนต์สาธารณะ ที่ขึ้นทะเบียนกับกรมการขนส่งทางบก เข้าร่วมโครงการ “วินเซฟ” โดยสามารถรับสิทธิและใช้สิทธิผ่านแอปพลิเคชัน “เป๋าตัง” ได้ตั้งแต่บัดนี้เป็นต้นไป โดยต้องเติมเงินเข้า G-Wallet ก่อนกดใช้สิทธิ และสแกน QR Code ชำระค่าน้ำมันกลุ่มเบนซินผ่านระบบ G-Wallet ให้แก่สถานีบริการน้ำมันที่เข้าร่วมโครงการ ได้ตั้งแต่ตั้งแต่บัดนี้เป็นต้นไป ถึงเดือนกรกฎาคมนี้ ช่วงเวลา 06.00 น.– 23.00 น. การชำระค่าน้ำมันจะต้องทำชำระโดยการสแกน QR Code แบบพบหน้า (face-to-face) เท่านั้น และไม่มีซื้อขายผ่านช่องทางออนไลน์ หรือผ่านคนกลาง และส่วนลดค่าน้ำมันดังกล่าว ไม่สามารถสะสมสิทธิไปใช้ในเดือนถัดไปได้สำหรับเงื่อนไขสำหรับผู้ที่ได้รับสิทธิวินเซฟ จะต้องเป็นผู้ขับรถจักรยานยนต์สาธารณะที่ขึ้นทะเบียนกับกรมการขนส่งทางบก ภายในวันที่ 22 มีนาคม 2565 มีใบอนุญาตขับรถจักรยานยนต์สาธารณะที่ยังไม่สิ้นอายุและจดทะเบียนเป็นรถจักรยานยนต์สาธารณะถูกต้องตามกฎหมาย ไม่เป็นผู้ถูกระงับสิทธิหรือฝ่าฝืนเงื่อนไขโครงการอื่นๆ ของรัฐ